Home फीचारुड न्यूज़ मध्यप्रदेश में कांग्रेस तीन सीट जीतकर 112 पर आगे, भाजपा तीन जीतने के साथ 103 पर आगे
Posted On: December 11, 2018 5:59 PM In: फीचारुड न्यूज़, भोपाल, मध्य प्रदेश
भोपाल, मध्यप्रदेश के बेहद रोचक विधानसभा चुनाव में आज मतगणना के अंतिम समय में कांग्रेस ने तीन सीट पर विजय का परचम लहराकर 112 सीटों पर बढ़त बना ली है, जबकि भारतीय जनता पार्टी (भाजपा) भी तीन सीटों पर जीत दर्ज कराके 103 सीटों पर आगे है।दो पर बसपा और शेष सात सीटों पर अन्य प्रत्याशी बढ़त बनाए हुए हैं।
अब माना जा रहा है कि कांग्रेस सरकार बनाने के काफी नजदीक पहुंच गयी है। संभवत: वह 230 सदस्यीय विधानसभा में स्पष्ट बहुमत के लिए आवश्यक 116 सीट हासिल कर लेगी। इस बीच जहां कांग्रेस के दिग्गज नेता सुरेश पचौरी को पराजय का सामना करना पड़ा, वहीं चुरहट से विधानसभा में विपक्ष के नेता अजय सिंह लगभग छह हजार मतों से पीछे चल रहे हैं।
इसके अलावा राज्य सरकार के आधा दर्जन से अधिक मंत्री पराजित होने की कगार पर पहुंच गए हैं। बड़ा मलेहरा से मंत्री एवं भाजपा प्रत्याशी श्रीमती ललिता यादव को पराजित होना पड़ा। मंत्री अंतर सिंह आर्य, दीपक जोशी, नरोत्तम मिश्रा, रूस्तम सिंह, जयभान सिंह पवैया, लाल सिंह आर्य और कुछ अन्य मंत्री भी पीछे चल रहे हैं।
केंद्रीय मंत्री थावरचंद गेहलाेत के पुत्र जितेंद्र आलोट से पराजय की कगार पर हैं। हालाकि मंत्री विजय शाह जीत दर्ज कराने के मुहाने पर हैं।
इसके पहले आज दिन में मतगणना के दौरान कांग्रेस और भाजपा बार बार एक दूसरे को पछाड़ते हुए नजर आए। आखिरकार शाम को कांग्रेस ने महत्वपूर्ण बढ़त हासिल कर ली। मतगणना के दौरान सामने आया कि कांग्रेस और भाजपा में अभूतपूर्व संघर्ष दिखा। कांग्रेस और भाजपा दोनों को ही 41 प्रतिशत से अधिक मत हासिल हुए हैं। दोनों के बीच मतों का अंतर काफी कम है।
वर्ष 2013 के विधानसभा चुनाव में भाजपा ने 165 सीटों पर और कांग्रेस ने 58 सीटों पर विजय हासिल की थी। इसके पहले वर्ष 1993 से 2003 तक कांग्रेस का शासन था और नवंबर दिसंबर 2003 में हुए विधानसभा चुनाव में भाजपा ने ऐतिहासिक बहुमत हासिल कर कांग्रेस को सत्ता से उखाड़ फेका था। इसके बाद से राज्य में भाजपा का शासन था।